J. Halecký, poslanec: (2007-11-27):
Pokiaľ sa ostatní moji kolegovia vyjadrovali aj k iným aspektom tohto zákona, dovolím si tiež povedať niekoľko poznámok. Chcem povedať, že nemôžeme považovať dôchodkový systém za niečo fixné, stabilné, čo bude platiť desať alebo dvadsať rokov, ale ako systém, ktorý bude dynamický, ktorý bude sa vyvíjať v závislosti od ekonomického a finančného vývoja v krajine a bude závisieť aj od súvislostí, ktoré sú širšie. To znamená, že aj od súvislostí vývoja trhu, bankovníctva, ale aj rôznych hodnôt, akcií na celosvetovom a inom pohľade. Z tohto dôvodu naším cieľom pri koncepcii tejto našej vládnej koalície pri, dá sa povedať, zmene zákona o dôchodkovom zabezpečení bol cieľ, aby sme stabilizovali prvý pilier, aby sme stabilizovali Sociálnu poisťovňu a to nesmieme zabudnúť, pretože našou úlohou bolo zabezpečiť 8 až 10 mld., aby sme z tých 25 až 30 mld., ktoré sú potrebné každý rok na stabilizáciu Sociálnej poisťovne, zobrali úpravami v celom dôchodkovom zabezpečení, presnejšie povedané, v tom druhom pilieri. To je pravda a do tej miery možno si priznať, že cieľom bolo, aby sme stabilizovali a vyrovnali dôchodkový prvý a druhý pilier tak, aby terajší dôchodcovia, čiže tí, čo poberajú teraz dôchodok, a tí, čo budú poberať dôchodky v budúcnosti, to znamená od tých 15 rokov, mali zhruba vyrovnaný v ich dobe, v ktorej žijú, životnú úroveň a ich požiadavky, ktoré chcú vo svojom živote realizovať. A práve na túto situáciu sme reagovali aj my v Ľudovej strane – HZDS tým, že sme uznali, že celkový deficit sanovať opatreniami, ktoré boli navrhnuté zo strany ministerstva práce, sociálnych vecí a rodiny, a boli dokonca schválené vládou Slovenskej republiky, nie je možné realizovať, pretože by sme poškodili demokratický charakter dôchodkového zabezpečenia a poškodili niektoré skupiny, ktoré chcú sa samé rozhodnúť, aký systém dôchodkového zabezpečenia zvolia a akým spôsobom sa postarajú o svoju starobu a o život v budúcnosti. Preto aj naše opatrenie, čo sa týka predčasných dôchodcov, a je to suma, o ktorú išlo, dosť veľká, teda 1,5 mld. korún, je to cifra, ktorá mala posilniť Sociálnu poisťovňu. My sme zvážili, že predčasní dôchodcovia majú právo sa rozhodnúť, či si vyberú druhý pilier alebo či zostanú v prvom pilieri, a túto sumu sme museli „zaplatiť“, aby sme tento náš zámer vedeli zrealizovať. Chcem povedať, že aj matky na materskej dovolenke a takisto aj občania, ktorí sa starajú o svojich zdravotne postihnutých, boli pred tou istou dilemou, a preto my sme túto dilemu vyriešili tým, že sme im demokraticky umožnili vstúpiť do prvého a do druhého piliera podľa ich vlastného rozhodnutia a nie podľa rozhodnutia štátu a Sociálnej poisťovne. Toto vidím ako dôležitý a hlavný prvok, príspevok tejto vládnej koalície pri realizácii dôchodkového systému v našej krajine. Viem, že je za povšimnutiahodné, že podobne sme sa zachovali aj k mladým ľuďom, pretože aj títo v prvom polroku majú možnosť si vybrať prvý alebo druhý pilier, čiže hlavne tie skupiny, ktoré málo zarábajú, ktoré majú nižšie vzdelanie a ktoré vedia odhadnúť, že v budúcnosti ich príjem by bol podpriemerný vzhľadom na odhad situácie, ako by sa to vyvíjalo, majú právo aj mladí ľudia zostať v prvom pilieri, ktorý je priebežný, solidárny a vie garantovať, dá sa povedať, tú bazálnu hodnotu dôchodkového zabezpečenia aj do budúcnosti. Ale chcem tu zdôrazniť, že nie sme proti tomu, aby perspektívny druhý pilier zosilnel, rástol v budúcnosti a aby tam vlastne prvý pilier postupne v priebehu 15 alebo viacerých rokov „odumieral“ až zanikal. Ale naším cieľom je, aby dôchodcovia v terajšej dobe neboli závislí iba od rozhodnutia vlády, či sa im zvýši o infláciu alebo o nárast cien v spoločnosti i dôchodok, ale aby neboli škrtení z toho dôvodu, že je tam deficit 20 až 30 mld., takže vláda pri rozhodovaní bude opatrnejšia a hlavne vtedy, keď systém ekonomický sa vyvíja nepriaznivo. Viem, že terajší hospodársky rast je uspokojivý a vzhľadom na to, že z tých 10 mld. sme ponechali vlastne pre sanáciu prvého piliera, teda Sociálnej poisťovne, iba 2 až 3 mld. odhadom, to znamená, že tých 5 až 7 mld. bude musieť sa dať z tohto tzv. hospodárskeho rozvoja, čo bolo aj deklarované, že vláda, pokiaľ je dobrý hospodársky rozvoj, nech zabezpečí financie aj z terajšej aktuálnej hospodárskej situácie. Preto ja dôchodkový systém vidím ako systém vo vývoji, ktorý sa môže v priebehu 5-10 rokov meniť. Je pravda, že niektoré prvky ako vek odchodu do dôchodku alebo aj pomer odvodov 9 : 9 a jeho zmena sú na hranici ústavnosti, a preto aj tieto veci sa odložili a budú sa posudzovať v tej väčšej novele v roku 2008. Preto opatrenie pána prezidenta vítam a tento zákon v takto zmenenej podobe podporím. Ďakujem.